CELEX: 32015D1874
Language: et
Date: 2015-10-08 00:00:00
Title: Nõukogu rakendusotsus (EL) 2015/1874, 8. oktoober 2015, 4-metamfetamiini suhtes kontrollimeetmete kehtestamise kohta

20.10.2015   
            
            
               ET
            
            
               Euroopa Liidu Teataja
            
            
               L 275/35
            
         NÕUKOGU RAKENDUSOTSUS (EL) 2015/1874,
   8. oktoober 2015,
   4-metamfetamiini suhtes kontrollimeetmete kehtestamise kohta
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 10. mai 2005. aasta otsust 2005/387/JSK uusi psühhoaktiivseid aineid käsitleva teabe vahetuse, riski hindamise ja kontrolli kohta, (1) eriti selle artikli 8 lõiget 3,
   võttes arvesse Euroopa Komisjoni ettepanekut,
   võttes arvesse Euroopa Parlamendi arvamust
   ning arvestades järgmist:
   
               (1)
            
            
               Euroopa Narkootikumide ja Narkomaania Seirekeskuse (EMCDDA) laiendatud teaduskomitee koostas eriistungil kooskõlas otsuse 2005/387/JSK artikliga 6 riskihindamisaruande 4-metamfetamiini kohta ja esitas selle seejärel 29. novembril 2012 komisjonile.
            
         
               (2)
            
            
               4-metamfetamiin on amfetamiini sünteetiline tuum-metüülitud derivaat, mida on peamiselt konfiskeeritud amfetamiini ja kofeiini sisaldavates proovides pulbri ja pastataolisena, kuid mida on esinenud ka tablettide või vedelikuna. Nimetatud aine on ilmunud ebaseaduslikule amfetamiiniturule, kus seda müüakse ja kasutatakse kui kontrollitavat narkootikumi amfetamiini. Nimetatud aine tuvastamisest internetis müüdavas kaubanduslikus tootes on teatatud ühel korral. Peamiseks keemiliseks lähteaineks 4-metamfetamiini sünteesil on 4-metüülbensüülmetüülketoon (4-metüül-BMK), mis on internetis kaubanduslikult kättesaadav ning mille kasutamist ei reguleerita narkootiliste ja psühhotroopsete ainete ebaseadusliku ringluse vastase Ühinenud Rahvaste Organisatsiooni 1988. aasta konventsiooniga.
            
         
               (3)
            
            
               4-metamfetamiini konkreetsest füüsilisest mõjust on selle kasutajad harva teatanud, sest nad ei ole enamasti teadlikud sellest, et nad on nimetatud ainet manustanud. Siiski viitavad mõned olemasolevad teated sellele, et ainel on ergutav mõju. Vähesed olemasolevad andmed 4-metamfetamiini kahjuliku toime kohta inimestele viitavad hüpertermia, kõrgvererõhktõve, anoreksia, iivelduse, higistamise, maoprobleemide, köhimise, oksendamise, peavalu, südamepekslemise, unetuse, paranoia, ärevuse ja depressiooni esinemisele. Praegused andmed ei ole piisavad määramaks kindlaks selle aine suhtelist potentsiaali sõltuvust tekitada.
            
         
               (4)
            
            
               Olemasolevate väheste andmete kohaselt on 4-metamfetamiini äge mürgisus sarnane muude ergutite omaga. Teatavad tõendid viitavad sellele, et kui segada 4-metamfetamiini muude ainetega, kaasa arvatud amfetamiini ja kofeiiniga, võib üldise suurenenud mürgisuse oht olla suurem.
            
         
               (5)
            
            
               Kokku on registreeritud 21 surmajuhtumit neljas liikmesriigis, mille puhul tuvastati lahkamistulemustes kas ainult 4-metamfetamiini või nimetatud ainet segatuna ühe või mitme ainega, eelkõige amfetamiiniga. Kuigi olemasoleva teabe põhjal ei ole võimalik määrata kindlaks 4-metamfetamiini rolli nimetatud surmajuhtumites, siis mõnel juhul oli nimetatud aine avastatud narkootikumide hulgas ülekaalukalt domineeriv ning selle kogus organismis oli võrreldav kogusega, mis on teatavatel juhtudel põhjustanud amfetamiini tarvitamisest tingitud surma.
            
         
               (6)
            
            
               4-metamfetamiini on tuvastatud 15 liikmesriigis ning üks liikmesriik on teatanud aine tootmisest oma territooriumil. Konkreetselt 4-metamfetamiini levikut on raske hinnata. Puudub teave selle kohta, et tarvitajate hulgas oleks nõudlus selle konkreetse aine järele, ning seda ei turustata internetipoodide vahendusel kaubanduslikult.
            
         
               (7)
            
            
               Olemasolev teave viitab sellele, et 4-metamfetamiini toodetakse ja levitatakse samade organiseeritud kuritegelike rühmituste poolt, kes tegelevad amfetamiini tootmise ja sellega ebaseadusliku kauplemisega.
            
         
               (8)
            
            
               4-metamfetamiinil puudub liidus teadaolev, tõendatud või tunnustatud meditsiiniline väärtus või kasutus ning liidusisene müügiluba. Seda ainet kasutatakse analüüsi võrdlusainena ja teadusuuringutes, kuid puuduvad andmed selle kohta, et nimetatud ainet võiks kasutada muudel seaduslikel eesmärkidel.
            
         
               (9)
            
            
               4-metamfetamiini ei hinnata ega ole hinnatud ÜRO süsteemi raames. Kaheksa liikmesriiki on kehtestanud nimetatud aine suhtes uimastikontrolli reguleerivate õigusaktide raames kontrollimeetmed, et täita ÜRO 1971. aasta psühhotroopsete ainete konventsioonist tulenevaid kohustusi. Kaks liikmesriiki kohaldavad fenetüülamiini suhtes oma siseriiklikes õigusaktides sätestatud üldmääratlust, samas kui üks liikmesriik kohaldab aine suhtes kontrolli oma ravimiõiguse kohaselt.
            
         
               (10)
            
            
               Riskihindamisaruanne näitab, et olemasolevad teaduslikud tõendid 4-metamfetamiini tunnusjoonte ja selle tarvitamise ohtude kohta on piiratud, ning osutab vajadusele uurida täiendavalt 4-metamfetamiiniga kaasnevaid üldisi tervise- ja sotsiaalseid ohte. Samas on olemasolevate tõendite põhjal piisavalt alust kehtestada kogu liidus 4-metamfetamiini suhtes kontrollimeetmed. Ohu tõttu, mida see endast tervisele kujutab, nagu on näidanud selle avastamine mitme surmajuhtumi puhul, eriti kui seda kasutatakse segatuna teiste ainetega, selle välimuse ja mõju suure sarnasuse tõttu amfetamiiniga, ja selle tõttu, et kasutajad võivad teadmatult nimetatud ainet tarbida, ning samuti 4-metamfetamiini vähese meditsiinilise väärtuse või kasutuse tõttu, tuleks 4-metamfetamiini suhtes kehtestada kogu liidus kontrollimeetmed.
            
         
               (11)
            
            
               Kuna kümme liikmesriiki on juba kehtestanud 4-metamfetamiini suhtes kontrollimeetmed, võib kontrollimeetmete kehtestamine kogu liidus aidata vältida probleeme piiriüleses õiguskaitses ja õigusalases koostöös.
            
         
               (12)
            
            
               Kogu liitu hõlmavad kontrollimeetmed võivad samuti ära hoida seda, et 4-metamfetamiin muutub ebaseaduslikul uimastiturul amfetamiini alternatiiviks.
            
         
               (13)
            
            
               Otsusega 2005/387/JSK antakse nõukogule rakendusvolitused, et liidu tasemel kiiresti ja eksperditeadmistele tuginedes reageerida liikmesriikide avastatud ja teada antud uute psühhoaktiivsete ainete esilekerkimisele, kehtestades liidus nimetatud ainete suhtes kontrollimeetmeid. Kuna on täidetud selliste rakendusvolituste teostamiseks vajalikud tingimused ja kord, tuleks võtta vastu rakendusotsus, et kehtestada 4-metamfetamiini suhtes kontrollimeetmed kogu liidus.
            
         
               (14)
            
            
               Käesoleva otsusega asendatakse nõukogu otsus 2013/129/EL, (2) mille Euroopa Liidu Kohus tühistas 16. aprillil 2015 kohtuasjas C-317/13 (3) tehtud otsusega. Kõnealuses otsuses jättis kohus otsuse 2013/129/EL mõju jõusse kuni seda asendavate uute õigusaktide jõustumiseni. Seetõttu lõpeb otsuse 2013/129/EL mõju käesoleva otsuse jõustumise päeval.
            
         
               (15)
            
            
               4-metamfetamiini suhtes kontrollimeetmete järjepidevuse tagamiseks kogu liidus ei tohiks käesolev otsus piirata liikmesriikide kohustusi, mis on seotud kõnealuse uue psühhoaktiivse aine suhtes kontrollimeetmete ja kriminaalkaristuste siseriiklikus õiguses kehtestamise tähtajaga, mis on sätestatud otsuse 2013/129/EL artiklis 2.
            
         
               (16)
            
            
               Otsus 2005/387/JSK on Taani jaoks siduv ning seepärast osaleb ta käesoleva otsuse (millega rakendatakse otsust 2005/387/JSK) vastuvõtmisel ja kohaldamisel.
            
         
               (17)
            
            
               Otsus 2005/387/JSK on Iirimaa jaoks siduv ning seepärast osaleb ta käesoleva otsuse (millega rakendatakse otsust 2005/387/JSK) vastuvõtmisel ja kohaldamisel.
            
         
               (18)
            
            
               Otsus 2005/387/JSK ei ole Ühendkuningriigi jaoks siduv ning seepärast ei osale ta käesoleva otsuse, millega rakendatakse otsust 2005/387/JSK, vastuvõtmisel ning see ei ole tema suhtes siduv ega kohaldatav,
            
         ON VASTU VÕTNUD KÄESOLEVA OTSUSE:
   Artikkel 1
   Kogu liidus kehtestatakse kontrollimeetmed uue psühhoaktiivse aine 4-metamfetamiini suhtes.
   Artikkel 2
   Otsuse 2013/129/EL mõju lõpeb käesoleva otsuse jõustumise päeval, piiramata liikmesriikide kohustusi, mis on seotud 4-metamfetamiini suhtes kontrollimeetmete ja kriminaalkaristuste siseriiklikus õiguses kehtestamise tähtajaga, mis on sätestatud otsuse 2013/129/EL artiklis 2.
   Artikkel 3
   Käesolev otsus jõustub järgmisel päeval pärast selle avaldamist Euroopa Liidu Teatajas.
   Käesolevat otsust kohaldatakse vastavalt aluslepingutele.
   
      Luxembourg, 8. oktoober 2015
      
         
            Nõukogu nimel
         
         
            eesistuja
         
         J. ASSELBORN
      
   
   
      (1)  ELT L 127, 20.5.2005, lk 32.
   
      (2)  Nõukogu 7. märtsi 2013. aasta otsus 2013/129/EL 4-metamfetamiini suhtes kontrollimeetmete kehtestamise kohta (ELT L 72, 15.3.2013, lk 11).
   
      (3)  Euroopa Kohtu 16. aprilli 2015. aasta otsus kohtuasjas C-317/13, parlament vs. nõukogu, EKL: EL:C:2015:223.